b'\n_START_ARTICLE_\nCvetko Zagorski\n_START_SECTION_\n\xc5\xbdivljenje\n_START_PARAGRAPH_\nCvetko Zagorski se je rodil med 1. svetovno vojno. Dru\xc5\xbeina se je preselila v Maribor, kjer je tudi obiskoval osnovno \xc5\xa1olo in gimnazijo. Pred 2. svetovno vojno je bil zaradi levi\xc4\x8darske usmerjenosti izklju\xc4\x8den iz gimnazije. Te\xc5\xbeke okoli\xc5\xa1\xc4\x8dine so vplivale na to, da je postal kriti\xc4\x8den in ob\xc4\x8dutljiv ter se zgodaj za\xc4\x8del zanimati za socialna in narodna vpra\xc5\xa1anja. Ob za\xc4\x8detku 2. svetovne vojne se je pred gestapom umaknil v Ljubljano, kjer se je pridru\xc5\xbeil Osvobodilni fronti. Poleti 1943 je od\xc5\xa1el v partizane. Odtlej se je pre\xc5\xbeivljal s \xc4\x8dasnikarstvom. V letih med 1949 do 1951 je bil zaprt na Golem otoku. \xc5\xbde v gimnaziji se je ukvarjal z novinarstvom in literarnimi poskusi, kasneje je objavljal prozo in poezijo v mnogih revijah in \xc4\x8dasnikih. Deloval je v uredni\xc5\xa1tvih Slovenskega poro\xc4\x8devalca, mariborski Ve\xc4\x8dera in zalo\xc5\xbebe Kme\xc4\x8dka knjiga.\n_START_SECTION_\nDelo\n_START_PARAGRAPH_\nCvetka Zagorskega lahko opredelimo kot levi\xc4\x8darskega socialisti\xc4\x8dno ali socialdemokratsko usmerjenega pisatelja. Pesmi in pripovedi je objavljal od leta 1931; v njih se je ukvarjal s socialnimi vpra\xc5\xa1anji, poudarjal \xc4\x8dlove\xc4\x8dnost, resnicoljubnost in zvestobo samemu sebi. Pisal je pesmi za mladino, spominsko prozo, poleg tega pa je precej prevajal iz srbohrva\xc5\xa1\xc4\x8dine in ru\xc5\xa1\xc4\x8dine. V esejisti\xc4\x8dni publikaciji Po koro\xc5\xa1kih kolovozih (zalo\xc5\xbeba Drava, 1986) je raz\xc4\x8dlenil ozadje germanizacije koro\xc5\xa1kih Slovencev in se solidariziral z njihovim bojem za narodne pravice._NEWLINE_Prva pesni\xc5\xa1ka zbirka je socialna in objektivisti\xc4\x8dna; po vojni sta ji sledili \xc5\xa1e dve. Kot pripovednik se je posve\xc4\x8dal predvsem kratki prozi. Avtobiografski je tretji del Vra\xc4\x8danja k sebi, naslovljen Lisi\xc4\x8dji \xc4\x8das, ki je prva slovenska avtenti\xc4\x8dna romanenska pripoved o Golem otoku. Kot \xc4\x8dasnikar je objavljal splo\xc5\xa1ne dru\xc5\xbeene teme in se ukvarjal z literarnimi ter kulturnimi vpra\xc5\xa1anji. Pisal je pesmi in zgodbe za otroke. Urejeval je nekaj \xc4\x8dasnikov in zbirko otro\xc5\xa1kih pesmi.'